विवाहलगत्तै विदेशी बुहारीले नेपाली नागरिकता पाइहाल्नु ठीक होइन : तिमिल्सिना
राष्ट्रिय सभाका अध्यक्ष गणेशप्रसाद तिमिल्सिनाले विवाहलगत्तै विदेशी बुहारीले नेपाली नागरिकता पाइहाल्ने कानुनी व्यवस्थाप्रति असन्तुष्टि पोखेका छन् । उनले नागरिकता विधेयकमा रहेको यो व्यवस्था विवादकै बीचबाट पास भएको बताए ।
काठमाडौँ — राष्ट्रिय सभाका अध्यक्ष गणेशप्रसाद तिमिल्सिनाले विवाहलगत्तै विदेशी बुहारीले नेपाली नागरिकता पाइहाल्ने कानुनी व्यवस्थाप्रति असन्तुष्टि पोखेका छन् । उनले नागरिकता विधेयकमा रहेको यो व्यवस्था विवादकै बीचबाट पास भएको बताए ।मंगलबार बिहान काठमाडौँमा भएको 'पूर्ण नागरिक, पूर्ण अधिकार : नागरिकतामा समान अधिकार' विषयक कार्यक्रममा अध्यक्ष तिमिल्सिनाले नेपालले भारतसँग खुला सीमा भए पनि राष्ट्रियतासँग जोडिएको नागरिकताजस्तो महत्त्वपूर्ण सवालमा भारतकै जति पनि ध्यान पुर्‍याउन नसकिएको टिप्पणी गरे ।'विदेशी महिलाले नेपाली पुरुषसँग विवाह गरेलगत्तै नेपाली नागरिकता पाउने व्यवस्था ठीक छैन । यो विधेयकमा राखिएको विषयमा विवादै थियो, त्यत्तिकै पास भयो,' उनले भने, 'भारतमा विवाह भएर गएर बसोबास गरेको ७ वर्षपछि मात्रै नागरिकता प्राप्तिको प्रक्रिया अगाडि बढाउन मिल्छ ।' उनले यस्तो व्यवस्थामा दीर्घकालमा मुलुकको राष्ट्रियतामा खलल पुर्‍याउँछ कि भन्ने विषयमा ध्यान दिनुपर्ने बताए । 'दुईतिर ठूलठूला जनसंख्या भएका छिमेकी छन् । बिहे गर्न भारततिर अलि धेरै नै सहज छ । चीनतिर अलि असहज भए पनि बिहे हुने गरेको छ,' अध्यक्ष तिमिल्सिनाले अघि भने, 'भोलि यसले राष्ट्रियतामा असर पुर्‍याउँदैन भन्ने हुदैन । मेरो विचारमा यो निकै महत्त्वपूर्ण विषय हो ।'उनले मुलुकको भूराजनीतिक अवस्थालाई ध्यानमा राखेर यसबारे पुनर्विचार गर्नुपर्ने बताए । 